ועדת החוקה, חוק ומשפט, כנסת 15, פרוטוקול מספר 121, 2000-05-17 09:30

אמנון רובינשטיין: בוקר טוב, אני פותח את ישיבת ועדת החוקה.

אמנון רובינשטיין: הנושא שלנו היום הוא הצעת חוק בתי הדין הדתיים (תיקוני חקיקה) (סיום דיונים), התשנ"ח-1998.

אמנון רובינשטיין: קראתי את הצעת החוק והיא נראית לי מאד מאד סבירה.

אמנון רובינשטיין: מר רוט, אתה רוצה לומר כמה מילים?

אשר רוט: למעשה, היא משווה את המצב בבתי הדין למצב של בתי המשפט, חוץ מאשר סעיף אחד שנוסף בעקבות פסיקה של בתי המשפט, וזה לגבי הגדרה מהי תחילת דיונים.

אמנון רובינשטיין: תודה רבה.

אמנון רובינשטיין: עורך-דין אבזאכ.

אדם אבזאכ: זה מתאים יותר לבתי הדין השרעיים, כבר מתחילים ישר את הדיון, שמיעת הטענות.

אמנון רובינשטיין: נתחיל לקרוא סעיף סעיף.

דורית ואג: אני רוצה לציין שקיבלתי פקס מלשכת עורכי הדין שנבצר מהם לבוא, אבל הם תומכים בהצעה.

אמנון רובינשטיין: לסעיף 1 – סמכות דיין לסיים דיון, יש הערות?

אמנון רובינשטיין: האם קיבלנו הערות בכתב?

שלמה שהם: אין הערות.

אמנון רובינשטיין: סעיף 1 עובר לקריאה שנייה ושלישית.

אמנון רובינשטיין: סעיף 2 – בחוק הקאדים, אותו דבר.

אמנון רובינשטיין: לסעיף זה יש הערות?

אמנון רובינשטיין: סעיף 2(א) ו-(ב) – אותו דבר חל לגבי הקאדים.

אמנון רובינשטיין: סעיף 3 לגבי בתי הדין הדרוזיים.

דורית ואג: שלא הגיעו היום.

דורית ואג: הם הודיעו שלא יכולים להגיע.

אמנון רובינשטיין: יש הערות לגבי סעיף 3? אין.

אמנון רובינשטיין: אני מצטער שלגבי סעיף 3 נציג בתי הדין הדתיים הדרוזיים הוזמן, אבל לא הגיע.

אמנון רובינשטיין: זוהי הצעת חוק מאד סבירה ומאד דרושה.

אמנון רובינשטיין: אני מקווה שגורלה לא יהיה כמו גורל חוק הדיינים (תיקון 18).

אמנון רובינשטיין: אני מציע שהרב בקשי דורון יתערב כאן.

שלמה שהם: כן, אבל צריך להתחיל מהתחלה שוב.

אמנון רובינשטיין: אני מוכן להעביר את זה במהירות רבה, ניתן לכך קדימות.

אמנון רובינשטיין: אני מציע שכאשר זה יגיע פעם נוספת, שר הדתות יהיה כאן אישית ויעזור להעביר זאת.

אמנון רובינשטיין: כמו כן, אני חושב שצריך להפנות את תשומת לבו של הרב בקשי דורון לעניין הזה.

אשר רוט: הוא היום לא פונקציה בבתי הדין.

אמנון רובינשטיין: סליחה, נכון.

אמנון רובינשטיין: הרב לאו.

אמנון רובינשטיין: שהרב לאו ישלח מכתב לראשי הסיעות כאשר יגיע העניין – כעת זה עוד לא מגיע.

דורית ואג: אתמול, לאחר ההצבעה במליאה, אמר רובי שהוא חושב שהחוק הוא טוב והוא לא מתנגד לו, אבל נוצר מצב להפיל חוק.

אמנון רובינשטיין: זו לא פעם ראשונה וגם לא פעם אחרונה.

אמנון רובינשטיין: זה קורה.

אמנון רובינשטיין: רבותי, הצעת החוק הזו עוברת לקריאה שנייה ושלישית ואני מבקש להביא זאת בהקדם.

אמנון רובינשטיין: נבקש מיושב-ראש הכנסת להביא זאת בהקדם.

שלמה שהם: מיד נכין זאת ונניח.

דורית ואג: אם תניחו את זה היום, יאפשרו לנו ביום שני או ביום שלישי להעביר את זה.

אמנון רובינשטיין: תודה רבה, הישיבה נעולה.